GiliGold/VAD_KnessetCorpus huggingface dataset:
החוץ אלי כהן:
 בנושא הזה מדינת ישראל היא גאווה שנותנת הזדמנות גם לנשים להיות בתפקידי לוחמות שהצילו נשים
החוץ אלי כהן:
      היום הזה עבורי הוא גם יום מרגש ברמה האישית
החוץ אלי כהן:
 אני רוצה להגיד לכם שהבת שלי, יש לי בת אחת קצינה בקבע ועוד בת אחת שהתגייסה היום, אז היא התגייסה בבוקר לשירות
פנינה תמנו:
שתחזור בשלום, שיהיה במזל טוב
החוץ אלי כהן:
בשעה טובה, ובאמת שכל החיילים והחיילות שלנו יחזרו בשלום
החוץ אלי כהן:
 אנחנו כאן כי אנחנו לא נשכח את אירועי ה-7 באוקטובר, לא נשכח את השתיקה הרועמת של האו"ם ושל מוסדות האו"ם ואנחנו נמשיך בכל הפעילות על מנת שהזעקה של אלו שאינן יכולות להשמיע אותה תהיה איתנו כאן
פנינה תמנו:
תודה רבה לך, שר החוץ
פנינה תמנו:
 אני רק אציין שבהמשך תצטרפנה נשיאת הבונדסטג בארבל באס וגם סגנית נשיאת הפרלמנט האירופי פינה פיצ'רנו
פנינה תמנו:
      אני רוצה לעדכן את ציבור המשתתפים שהדיון הזה לא הולך להיות פשוט
פנינה תמנו:
 יושבים כאן מיטב המומחים ואנשי אכיפת החוק והחקירה של מדינת ישראל, כמובן גם הצוות הבכיר של הכנסת, כדי שבתום הדיון הזה גם נדע לקחת את זה כמה צעדים נוספים קדימה במאבק שלנו למען נשים וכמובן להעמיד לדין את המחבלים הארורים שפגעו בצורה אנושה בנשים
פנינה תמנו:
 הצטרפו אלינו גם חברי כנסת רבים
פנינה תמנו:
 את הסרטון הקשה אני לא אוכל להקרין לפני השעה 14:00 כי אנחנו נמצאים בשידור חי בערוץ הכנסת, אנחנו שומרים על נפשם של המשפחות היקרות שנמצאות איתנו
פנינה תמנו:
      חשוב לי להודות לחברי וחברות הכנסת הרבות והרבים שנמצאים כאן, אני רוצה לאפשר לחברת הכנסת יוליה מלינובסקי, שבהקשר של פשעים נגד נשים, אגב טרור שמוכר על ידי אמנות כאלה ואחרות והחלטות של האו"ם, קידמה הצעת חוק שהיא חשובה, הצעת חוק שמגדירה אונס על רקע לאומני, זכות הדיבור בבקשה בשבילך
יוליה מלינובסקי:
תודה רבה, גברתי יושבת הראש, כבוד גדול שאת נותנת לי לדבר בתחילת הדיון
יוליה מלינובסקי:
 הנושא הזה מעסיק אותי עוד ב-2016, הייתה פה קונספציה שגויה שזה לא קיים, אבל כולנו נחשפנו לאלימות מינית קשה ולמקרים של אונס מזעזע של מפלצות חמאס נגד נשים רק בגלל שהיו ישראליות
יוליה מלינובסקי:
      כבר ביוני 2008 הכירה מועצת הביטחון של האו"ם כי תקיפה מינית שבה בן לאום אחד תוקף בן לאום אחר באזור מוכר כמצוי בסכסוך בין שני הלאומים תוכל להיחשב כפשע מלחמה, פשע נגד האנושות או מרכיב של רצח עם
יוליה מלינובסקי:
 2008, האו"ם
יוליה מלינובסקי:
 מסתבר שהעולם מכיר בתופעה המחרידה הזאת כל עוד היא לא מכוונת נגד נשים ישראליות אחרת קשה להסביר את השתיקה וההכחשה של ארגוני נשים בין-לאומיים נגד פשעי מלחמה שקרו בעוטף בשבת השחורה
יוליה מלינובסקי:
 משחר ההיסטוריה במלחמות הקורבנות הראשונים היו נשים שנאנסו וגם חמאס אנסו וביזו נשים כדי להשפיל אותנו כאומה
יוליה מלינובסקי:
 הכול כבר היה וקרה לצערי שוב פעם אצלנו בשבת השחורה
יוליה מלינובסקי:
      כמו קונספציות רבות שהתנפצו ב-7 באוקטובר גם הקונספציה שאין דבר כזה תקיפה מינית על רקע לאומני התנפצה בבת אחת
יוליה מלינובסקי:
 גם פה בישראל ארגוני נשים הכחישו את התופעה עד 7 באוקטובר ואף תקפו את החוק שלי ושל חברתי לימור סון הר מלך שמכיר בתופעה של תקיפה מינית על רקע לאומי כפעולת טרור
יוליה מלינובסקי:
 הם אפילו אמרו שהחוק הוא גזעני וקראו להדיר אותי מהפגנות המחאה נגד המהפכה המשפטית בגלל שאני הובלתי את הנושא הזה שנים רבות
יוליה מלינובסקי:
 היו גם לצערי מפלגות בכנסת שבחרו לא להצביע לחוק הזה שעבר במליאה ב-31
יוליה מלינובסקי:
7 השנה כי פחדו להכיר בתופעה
יוליה מלינובסקי:
 המציאות התנפצה לנו בפנים
יוליה מלינובסקי:
      אני רואה פה עכשיו מרכזי סיוע וארגוני נשים שעושים רבות ופתאום הכירו בתופעה לאור הזוועות שכולנו ראינו וחלק אנחנו עוד לא נחשפנו
יוליה מלינובסקי:
 אז תתנצלו, ארגוני הנשים ומרכזי הסיוע, כפי שאמרתי, הרבה קונספציות פה קרסו וגם זה קרס
יוליה מלינובסקי:
 הגיע הזמן להתנצל גם בפני קורבנות הפגיעה המינית ותקיפה מינית על רקע לאומני
יוליה מלינובסקי:
 אני שולחת חיבוקים חמים וחיזוקים לכל נפגעות הטרור המיני המחריד וצועקת מכאן שכל העולם ישמע, שכולם ישמעו, תקיפה מינית על רקע לאומני, יש דבר כזה והוא נקרא טרור, וכן, גם כשזה קשור ונוגע לנשים בישראל וגם לגברים בישראל
יוליה מלינובסקי:
 תתעוררו, היום זה אצלנו, מחר זה אצלכם
יוליה מלינובסקי:
 תודה, גברתי יושבת הראש
פנינה תמנו:
 אני מעבירה את רשות הדיבור אלייך, חברת הכנסת אפרת רייטן, בבקשה
אפרת רייטן:
תודה רבה, גברתי יושבת הראש, על הדיון המאוד מאוד חשוב והרציני הזה, תודה רבה לכם מקרב לב לכל השגרירים והשגרירות שהגיעו לכבד אותנו בדיון הזה, אנחנו מוקירים את הגעתכם לכאן מעומק הלב
אפרת רייטן:
 יש לזה חשיבות מאוד גדולה כשאנחנו מתמודדים עם כל כך הרבה עוינות, כל כך הרבה פייק ניוז והכחשות בקרב מי שחשבנו עד לא מזמן כחברים שלנו וכחברות שלנו
אפרת רייטן:
      אותם ערכים דמוקרטיים וליברליים, אנושיים, סולידריות, אותם ערכים של נשים וקידום נשים ואחיות, sisterhood, שככה מאוד חיזקה אותנו, לא רק העצב, היגון והכאב ב-7 באוקטובר השאיר אותנו המומות מהטבח, אלא גם מההפקרה של חברותינו בעולם
אפרת רייטן:
 הכאב הזה הוא כאב לא קטן ולא קטן מערכו ביחס לדברים האחרים ולכאבים שאנחנו מתמודדות איתם בימים האלה
אפרת רייטן:
      אנחנו רוצות לחזק אתכם, רוצות ורוצים לומר לכם שהנוכחות שלכם כאן היא קודם כל ובראש ובראשונה באה לומר, האנושיות, המוסריות, האהבה לבני אדם, היא מעל הכול ואנחנו כאן כדי להילחם ברשע וברוע ולעשות הכול בבונדינג משותף כדי למגר את כל התופעות האלה
אפרת רייטן:
      אני איבדתי בחורה שפגשתי אותה רק ארבעה ימים לפני הטבח באחד הקיבוצים, פגשתי אותה, בחורה צעירה ומקסימה שכל החיים לפניה ולהגיע לפני שבועיים בקיבוץ ולראות את התמונה שלה מתנוססת שם שהיא נרצחה וככל הנראה גם פגעו בה מינית, זה דבר שאני לעולם לעולם אשא את זה איתי, לעד
אפרת רייטן:
 זה לא רק מספר, זה לא רק שם, זה באמת משפחה וחברים שאנחנו איבדנו כאן ועל זה אנחנו נלחמים ואני מאוד מקווה שאנחנו נוכל להמשיך ולעשות את זה ביחד
אפרת רייטן:
 תודה רבה לכם
פנינה תמנו:
תודה רבה, חברת הכנסת רייטן
פנינה תמנו:
 משמאלי יושבת כאן חברת הכנסת דבי ביטון, יש בטוח מי מכם שלא יודעים, אבל באותו היום דבי שגרה בשדרות כששדרות הותקפה הייתה צריכה לדאוג לבתה שהייתה בכפר עזה עם הנכדים ועם האתגר
דבי ביטון:
תודה, כבוד היושבת ראש, כבוד השר
דבי ביטון:
 האמת שלא התכוננתי, רציתי בעיקר להיות בדיון החשוב הזה כאישה, כאמא, כסבתא
דבי ביטון:
 אני תושבת העיר שדרות וביום הנורא הזה ביתי היה מוקף מחבלים, אבל מנגד יש לי בת שגרה בקיבוץ כפר עזה, היא חברת קיבוץ, הנכדים שלי היו שם, ואני לא רוצה לתאר לכם את הנורא מכול שקרה באותו יום
דבי ביטון:
      אני קודם כל מודה לכם ומעריכה מאוד שאתם כאן איתנו, אנחנו צריכים את החיזוק הזה, אבל עם כל הקושי בחרתי ללכת ולשמוע סיפורים, וכן, נחשפתי גם למקרים של אונס, להתעללות בנשים
דבי ביטון:
 אני חושבת שכל מי שהספיק לראות את הסרטונים ששודרו, שדווקא המחבלים המרצחים המתועבים, המפלצות האלה, שידרו, די בלראות נערה צעירה יורדת מרכב כשהיא כולה מוכתמת, אנחנו לא יודעים מה קרה שם לגביה, אבל אין ספק, יש לנו עדויות על אונס ועצוב לי שהעולם שותק
דבי ביטון:
      אני מודה לכם מאוד מאוד שאתם כאן ואני מבקשת לגבות ולחזק את נשות העולם בכלל, תודה רבה
פנינה תמנו:
 השעה עכשיו שתיים ואני רוצה לפתוח את החלק הנוסף בהקרנת סרטון זוועות
פנינה תמנו:
 אני רוצה ברשות כל המשתתפים לומר שהצפייה באירועים היא קשה, מי שהנפש שלו לא יכולה להכיל יכול לצאת לארבע דקות או להוריד את הראש, סאונד אין שם, לא כל כך שומעים
פנינה תמנו:
 אני מבקשת ממי שכאן לא לתעד את הסרטון
פנינה תמנו:
 ירדנו משידור בערוץ הכנסת
פנינה תמנו:
 לצערנו היינו רוצים שזה לא יהיה בצורה כזאת
פנינה תמנו:
 הייתה התלבטות מאוד קשה, אבל אנחנו מאמינים שהעולם צריך לראות ולשמוע את הזוועות כדי שיבין מול איזה אויב אנחנו מתמודדים
פנינה תמנו:
      (הקרנת סרטון)
פנינה תמנו:
את האמת יש לומר וגם להראות לעולם את הרוע האנושי ואת הפשעים שבוצעו בטבח ה-7 באוקטובר
פנינה תמנו:
 לצד גורמי ההסברה הרשמיים יש הרבה מאוד יוזמות אזרחיות של רבים ובהם מטה ההסברה האזרחי שמובל על ידי אליאב בטיטו
פנינה תמנו:
 תודה רבה שגם הפקתם את הסרטון וערכתם אותו, תודה על פועלכם במאבק בשתיקה וההכחשה הרחבה בעולם
פנינה תמנו:
      נמצאות איתנו משפחות ואני רוצה להודות לירדן גונן, אחות של רומי גונן, רומי גונן בת 23 נחטפה לעזה בעודה פצועה ומדממת
פנינה תמנו:
 נמצאת איתנו יפה אוהד, דודה של נועה ארגמני שגם ראו אותה בסרטון, אחות של יעקב ארגמני
פנינה תמנו:
 אמא של נועה שהיא בת 26 ונחטפה לעזה חולה מאוד, השעון מתקתק וכולנו רוצים את נועה בבית
פנינה תמנו:
 את כולם אנחנו רוצים בבית
פנינה תמנו:
 רוני רומן, שגם יצא לנו לדבר לא מעט, אחות של ירדן רומן, ירדן רומן בת 36 מגבעתיים נחטפה מקיבוץ בארי ובכך הצילה את בתה, אחר כך תספרי את הסיפור, שזה בעצמו פשע אנושי, לקרוע ילדים מאימהות, מהורים, להתעלל בהורים לעיני ילדיהם, לרצוח הורים לעיני ילדיהם ועוד שלל פשעים
פנינה תמנו:
  ,  עדל אלטלקאת, תודה שאתה איתנו כאן, אחיה של הנרצחת פאטמה אלטלקאת ז״ל
פנינה תמנו:
 פאטמה, בת 33, נרצחה על ידי מחבלים ליד אופקים כשבתוך הרכב התינוקת בת שישה חודשים
פנינה תמנו:
 אני רוצה להודות לאורלי גלבוע, אמא של דניאל גלבוע, לד"ר איילת לוי שחר, אמא של נעמה לוי, שהצטרפו אלינו יחד עם מנכ"ל מטה משפחות החטופים והחטופות
אורלי גלבוע:
שלום לכולם
אורלי גלבוע:
 שמי אורלי גלבוע, אני אמא של דניאל, עכשיו היא נקראת דניאלה גלבוע, הוספנו לה את האות ה' מתוך כוונה לשמירה יותר טובה
אורלי גלבוע:
 דניאלה היא ילדה בת 19 שנחטפה באותו יום, באותה שבת נוראית, ביחד עם עוד כמה חברות שהיו איתה
אורלי גלבוע:
 אני פה אנסה לדבר בשם הבנות האלה, חמש בנות בנות 19 שנמצאות היום בשבי החמאס
אורלי גלבוע:
 מחלקן קיבלנו אות חיים, חלקן עדיין לא, ואנחנו כל יום, כל דקה, כל שנייה חושבים מה עובר עליהן, ממה הן יכולות לסבול בתור נשים צעירות שנמצאות בחזקת המחבלים חסרי הלב האלה ואנחנו מאוד דואגים
אורלי גלבוע:
      אנחנו מאוד רוצים אותן בבית
אורלי גלבוע:
 כמו כל אמא, אני רואה פה המון נשים, באמת אני מדברת בעיקר פה לאימהות, לנשים, לסבתות, שיודעות מה זה כשהבנות שלהן לא לידן, שלא יודעות מה קורה איתן, שדואגות להן
אורלי גלבוע:
 כואב לי בגוף כשאני רק חושבת מה עובר עליה, אני מחכה לה, לילדה הזאת, היפה שלי, שלא עשתה רע לאף אחד, כל החיים היא רק דאגה לאחרים שיהיה להם טוב, שמה אותם לפניה, ניגנה, שרה, כתבה שירים, עם חלום להיות זמרת מפורסמת
אורלי גלבוע:
 איפה היא עכשיו?      אני באמת מקווה שכל אחת מכן פה תעשה כל שביכולתה לעזור לנו להחזיר את הנשים האלה, עם הילדים
אורלי גלבוע:
 הילדה שלי היא ילדה, היא כבר הייתה צריכה להיות פה, לצערי היא עדיין לא פה
אורלי גלבוע:
 אני מקווה שהן יגיעו ביחד עם הנשים האחרות שצפויות להגיע בקרוב והן יהיו איתנו, בריאות ושלמות עד כמה שניתן
אורלי גלבוע:
 תודה
פנינה תמנו:
תודה רבה, אורלי
פנינה תמנו:
 ירדן גונן, רומי בת 23, אחותך
פנינה תמנו:
 אתם יודעים שהיא נחטפה לעזה, תספרי את הסיפור על המסיבה
פנינה תמנו:
 היא רק רצתה לצאת ולרקוד בפסטיבל מוזיקה
ירדן גונן:
אז קודם כל נעים מאוד, אני ירדן גונן, אחותה של היפהפייה הזו, רומי גונן, ביחד עם עוד שלושה אחים ואחיות נוספים שיש לנו בבית
ירדן גונן:
 אני רוצה דבר ראשון להודות לכולכם, לכל מי שנמצא פה בחדר, שהגיע, אין דבר יותר חשוב מלדבר ולעסוק בשחרור החטופים והחטופות כשברקע של זה, מה שאנחנו מדברים היום, זה בעצם על זכויות נשים
ירדן גונן:
 לצערי בפרט בנוגע לאירוע שאירע באותה שבת, הלוואי שכבר היינו מאחורי זה
ירדן גונן:
      אני אתחיל מלספר על רומי, חשוב לי שתדעו מי אלה הפנים מאחורי הפוסטר הזה, שזה לא יהיה עוד קרטון חלב שכתוב עליו 'חטופה', כי היא אישה עם נשמה, היא עולם ומלואו, כמו כל אחד ואחד מה-178-177 שנשארו בשבי ולכו תדעו אם יש עוד, כי עובדתית גילינו על עוד במהלך השחרור האחרון מהאזרחים התאילנדים
ירדן גונן:
      רומי בת 23, חגגה באוגוסט האחרון, ילדה מדהימה, היא השמש שלנו בבית, היא השלישית, אני הבכורה והיא ממש הדבק שמחבר בין כולנו, היא אחות גדולה לקטנים, אחות קטנה לגדולים וכל החיים היא הייתה זאת שמחזיקה את החוט המקשר
ירדן גונן:
 לבין ההכי קטן יש 14 שנה אז ככה צריך את האחת הזאת באמצע שתחזיק את הכול ביחד
ירדן גונן:
      רומי חזרה לפני שנה מדרום אמריקה ביחד עם החברה הכי טובה שלה, גאיה חליפה, שלצערי אנחנו צריכים להוסיף עליה זיכרונה לברכה בימים האחרונים
ירדן גונן:
 במקום ליהנות, לבלות, לחגוג את העתיד שלהן, את השמחה, את האהבה, את החופש, את השלום, כמו שפסטיבל הנובה הבין-לאומי מציג את עצמו, היא זכתה להיות במנוסה במשך ארבע שעות, לפני חצי השעה האחרונה היו לנו עשר דקות של תקווה, כשהגיע בחור, מלאך עלי אדמות, בן שמעוני, שלצערי גם עליו צריך להגיד זיכרונו לברכה, הוא חזר לחלץ אותן, אחרי 12 אנשים אחרים שהוא חילץ לפניהן
ירדן גונן:
 עשר דקות תמימות של לדבר על איך אני אפתח את הדלת של הבית שלי כי המפתח שלה נשאר באוטו של גאיה, ואין לי בגדים, אני מלוכלכת, שיחות סתמיות שנשארות איתי עד עכשיו
ירדן גונן:
      ואחרי עשר הדקות האלה אמא שלי קיבלה טלפון בצרחות מרומי שירו בהם, שיש המון מחבלים מסביבן, שבן נרצח, שירו בגאיה והיא לא עונה לה ושהיא לא מוכנה לדבר עליה, שירו לה ביד ושאופיר צרפתי שהיה איתה ברכב נפצע קשה גם הוא מירי
ירדן גונן:
 40 דקות של שיחה של גיהינום
ירדן גונן:
 גיהינום
ירדן גונן:
 אופיר בהתחלה עוד היה חד, נתן לאמא שלי את מספר הטלפון של אמא שלו כדי שתעדכן אותה
ירדן גונן:
 גם, שיחת זוועות
ירדן גונן:
 תדמיינו את אמא שלי מתקשרת לאמא של אופיר ואמא של אופיר אומרת לה: לא, מה פתאום? דיברתי עם שובל בת הזוג שלו, הם הגיעו לקיבוץ, ואמא שלי צריכה להגיד לה, לא, ירו בו וככל הנראה חטפו אותו גם, כשהן לא מכירות, יש לציין
ירדן גונן:
 אופיר ורומי, אין ביניהם היכרות מוקדמת, הוא פשוט רץ לתוך הרכב שלהן בניסיון בריחה אחרי שהוא שם את בת הזוג שלו וחברתה על רכב אחר
ירדן גונן:
      רומי היקרה שלי, לצערי יש לה בעיות רקע בריאותיות עוד לפני כל האירוע הזה
ירדן גונן:
 יש לה אסטמה, יש לה אלרגיה לאבק, יש לה בעיות בכליות והיא בכללי ילדה די חולנית
ירדן גונן:
 תחשבו מה זה ביום יום שלה להתקשות עם נשימה, להסתובב עם ונטולין 24/7, לדעת שיש לה אשפוז בבית חולים על אבנים בכליות אחת לארבעה חודשים בערך, ועכשיו כל זה במנהרות מתחת לאדמה, בלי יכולת לראות אור יום, להיאבק על אוויר לנשימה, הדבר הכי בסיסי שאפשר לבקש, פלוס ירו לה ביד
פנינה תמנו:
כשבעצם הצלב האדום לא ביקר אותה, לא יודעים מה מצבה
ירדן גונן:
לא
ירדן גונן:
 אני לא יודעת אם היא בחיים או לא, לרמה הזו, שלא נדבר על אם היד שלה עוד איתה או שנכרתה לה היד
פנינה תמנו:
אנחנו מתפללים יחד איתכם
ירדן גונן:
תודה
ירדן גונן:
 אני אשמח להגיד עוד מספר דברים אחרונים
ירדן גונן:
 איך אנחנו יכולות להרגיש כנשים בטוחות בעולם הזה אחרי כל מה שהיה? בין אם אני יהודייה או לא
ירדן גונן:
 לצדי יושב עדל, אח של פאטמה, לא יהודייה, נרצחה כי היא גרה בישראל
ירדן גונן:
 איך אישה בעולם שמוכנה להעז ולהגיד משהו בעדנו יכולה להסתובב בביטחון העולם הזה, איך היא יכולה? אף אחת לא תעז
ירדן גונן:
     אני רוצה לנצל את המשפטים האחרונים שלי, להזכיר את האמנה הרביעית מתוך אמנת ז'נבה שמכילה בתוכה הוראות מפורשות הקשורות לטיפול בנשים בשבי
ירדן גונן:
 יש הבדל בין urgent ל-emergent בעולם הרפואה, אני אחות במקצועי, emergent זה משהו שצריך לטפל בו בשעות הקרובות ו-urgent זה עכשיו, לא סובל דיחוי
ירדן גונן:
 מצבה של אלמה שהשתחררה אתמול לא סבל דיחוי, לא אתמול ולא ב-51 ימים לפני כן ובכל זאת הם שחררו אותה במצב קשה כשמצבה הבריאותי לפני כן לא היה תקין, אישה בת 84, ומצבה הסיעודי עוד יותר גרוע מלפני כן
ירדן גונן:
 בנוסף יש לנו הזנחה של ממש, פגיעה בזכויות של מיה רגב, ילדה בת 21 ששוחררה כי הם לא ידעו איך להתמודד עם הפציעה שלה
ירדן גונן:
      איך אנחנו יכולות להבטיח ביטחון לנשים בעולם אחרי זה? זה על האחריות שלנו וכולכם שכאן איתנו, נציגויות מכל המדינות הנפלאות האלה שמוכנות לבוא ולקחת חלק, האחריות היא בעיקר עליכן כי אנחנו פה עושים את כל מה שאנחנו יכולים ויכולות ואנחנו צריכות אתכם כדי שהדברים האלה לא יישארו כאן בחדר הזה, כדי שהם ייפתרו עוד היום בכל העולם ושזה לא יחזור על עצמו בשום מקום אחר, כי אני לא אביא ילדים לעולם הזה אם הוא ככה ייראה, אני רוצה לשמור על אמונה בעולם ובאנושיות של העולם וכרגע זה לוקה בחסר
ירדן גונן:
      אז שוב ממש תודה, מעריכה את זה מאוד ואני מקווה שדיונים כאלה לא יתקיימו יותר לעולם, כי לא יהיה צורך
פנינה תמנו:
תודה רבה לך, ירדן, שאת משתפת למרות הקושי
פנינה תמנו:
 אני רוצה לבדוק אם הצטרפה אלינו סגנית נשיא הפרלמנט האירופי
פנינה תמנו:
      (תרגום חופשי מהשפה האנגלית): אני רוצה לקדם בברכה את גב' פינה פיצ'רנו, סגנית נשיאת הפרלמנט האירופי, היא חברת הוועדה לזכויות נשים ושוויון מגדרי והיא עומדת בראש המאבק לעצור אלימות ורצח נשים על ידי גברים
פנינה תמנו:
 תודה שאת מצטרפת אלינו
פינה פיצ'רנו:
(תרגום חופשי מהשפה האנגלית): תודה רבה
פינה פיצ'רנו:
 תודה רבה לשרים ותודה רבה לאורחים
פינה פיצ'רנו:
 יש לי הכבוד להצטרף אליכם במפגש המיוחד הזה של הוועדה לקידום מעמד האישה ושוויון מגדרי ברגע מסוים זה, אחרי האירועים של ה-7 באוקטובר וכחלק מהמאבק באלימות נגד נשים, אלימות שלצערי אנחנו לא מצליחים לצמצם
פינה פיצ'רנו:
 זה באמת כלי לדיכוי נשים, אנחנו רואים שזו פגיעה בגוף האישה לשם פגיעה בנפש שלה
פינה פיצ'רנו:
 התקפת הטרוריסטים ב-7 באוקטובר היא דוגמה לרוע, לאכזריות
פינה פיצ'רנו:
 הרבה פעמים אמרנו לא עוד, אבל ראינו את זה קורה שוב
פינה פיצ'רנו:
      (תרגום חופשי מהשפה האנגלית): כמו שאמרתי לפני שנתיים, אנחנו זוכרים את כל הנשים שסבלו מאלימות, התעללות ואפליה רק בגלל שהן נשים, אבל עם כל הנשים קורבנות של אלימות גברים, הדבר מועצם באזורי מלחמה
פינה פיצ'רנו:
 פשעי המלחמה שבוצעו על ידי חמאס ב-7 באוקטובר כללו גם מעשי זוועה כנגד נשים, נשים נאנסו, נרצחו, נחטפו גם לעיני המשפחות שלהם
פינה פיצ'רנו:
 לא ייתכן שהנשים הישראליות יישארו לבדן בזמן זה ואני רוצה לבטא את המחויבות שלי ואת המחויבות של הפרלמנט האירופי שאני מייצגת בהגנה על כל הנשים מאזורי לחימה ובאזורים מוכי טרור
פינה פיצ'רנו:
      (תרגום חופשי מהשפה האנגלית): כל המדינות הדמוקרטיות צריכות ללכת בדרך זו, כל ארגוני הנשים הבין-לאומיים צריכים לעשות זאת, לגנות את ההתקפה של חמאס ולהגן על הקורבנות
פינה פיצ'רנו:
 הסבל של נשים הוא אותו דבר בכל מקום בעולם והעמדת פנים כאילו לא נחשפנו לזה מתוך שיקולים פוליטיים זוהי בעצם אלימות משנית
פינה פיצ'רנו:
 היום האירוע הזה חשוב מאין כמותו כדי להראות לעולם את מה חמאס עשה לעם הישראלי ולמשפחות בישראל, כדי להראות את הפעולה שלו כנגד חירות האדם
פינה פיצ'רנו:
 כשהם תקפו את הנשים הישראליות הם תקפו את כל הנשים בעולם     (תרגום חופשי מהשפה האנגלית): לפני שאני מסיימת אני רוצה לומר שאנחנו עומדים בפני אתגר תרבותי מאוד עצום לגבי הקיום של ישראל, אבל לא רק ישראל, של כל הדמוקרטיות הליברליות, בגלל הפשע הנורא שנעשה ותקיפה של נשים ישראליות כמוה כתקיפה של כל הנשים
פינה פיצ'רנו:
 כל מי שתוקף את ישראל תוקף בעצם כל דמוקרטיה בעולם ואנחנו צריכים למצוא כלים פוליטיים חדשים כדי להילחם בפרופגנדה מלאת השנאה, באנטישמיות ואנטי ציונות וכדי להבטיח שאירועי 7 באוקטובר לא יחזרו על עצמם
פינה פיצ'רנו:
 תודה רבה לכם על ההזדמנות
פנינה תמנו:
(תרגום חופשי מהשפה האנגלית): תודה, גברתי סגנית הנשיאה, על דברייך הכנים והחשובים ועל תמיכתך, אנחנו מעריכים את זה
פנינה תמנו:
      אנחנו ננסה לשלב, יש פה הרבה מאוד גורמי מקצוע וגם מומחים בין-לאומיים
פנינה תמנו:
 מיד לאחר הטבח, ד"ר כוכב אלקיים לוי, שהיא מומחית למשפט בין-לאומי, לזכויות אדם ואזרח, חברה בנציבות האזרחית לפשעי חמאס נגד נשים וילדים ב-7 באוקטובר, היא הקימה את הנציבות הזאת יחד עם קבוצה נוספת, אנחנו נשמח שתשבי כאן ותיתני את הפרספקטיבה שלך
כוכב אלקיים לוי:
תודה רבה
כוכב אלקיים לוי:
 אני אדבר בעברית
כוכב אלקיים לוי:
 אני רוצה קודם כל להודות לך, יו"ר הוועדה פנינה, ולכל חברותיי פה מסביב שכולנו עוברות ביחד אצל המשפחות, כמובן שאנחנו עוברים ביחד תקופה מאוד לא פשוטה
כוכב אלקיים לוי:
 אני רוצה גם להגיד שאני מתרגשת מהמעמד ואפילו אמרתי שלדבר בעברית זה מאוד קשה, כי יש משהו בלדבר באנגלית ששומר עליי, שיוצר לי איזה שהוא ממד וחיץ אל מול המציאות שאנחנו מתמודדות איתה
כוכב אלקיים לוי:
      אני רוצה להתחיל ולהגיד תודה, תודה לסגנית הנשיאה של האיחוד האירופי, תודה לשגרירים ולשגרירות שכבר פנו אלינו כדי לשמוע יותר ולהיחשף לזוועות, תודה לשגרירת קנדה שכבר הוציאה הצהרה חמה, הצהרה שמכירה בדיוק במה שקרה
כוכב אלקיים לוי:
 אני רוצה להגיד שאנחנו חייבים להודות לשותפינו באיחוד האירופי ובארה"ב על ההכרה החד משמעית, הנחרצת, כולל נשיאת האיחוד האירופי, רוברטה מצולה, והנשיא ביידן ובכירים נוספים ברחבי העולם שגורמים לי להאמין בעולם החופשי ובעתיד שלנו, של האנושות
כוכב אלקיים לוי:
      אז אני ד"ר כוכב אלקיים לוי ויש לי צורך לעגן את עצמי במציאות לפני ה-7 באוקטובר
כוכב אלקיים לוי:
 לא ביקשתי לעצמי את המשימה הקשה הזאת, אני ראשת מכון דבורה שעוסק במחקר על מגדר וקיימות וחשיבה על המחר, אני פוסט דוקטורנטית לשלום ופתרון סכסוכים של האוניברסיטה העברית, אני מרצה בחטיבה לביטחון ומשפט ברייכמן ומלמדת תיאוריות לזכויות אדם
כוכב אלקיים לוי:
      בתחילת המלחמה, ב-7 באוקטובר, נגלו לפנינו פשעים שהבנו מיד שהם בסדר גודל עולמי ושלא האמנו שהמציאות הקשה הזאת תתהפך עלינו בצורה כל כך קשה והתאחדנו כמה מומחיות כדי לתת מענה לשתיקה שזיהינו בקרב ארגונים בין-לאומיים אל מול האכזריות הקשה והפשעים הקשים
כוכב אלקיים לוי:
 אלו לא רק פשעי מין, אלו גם פשעים של אכזריות ועינויים והרג בצורה הקשה ביותר של נשים וילדים ובעצם הבנו מהר מאוד שעומדת בפנינו משימה שהיא לא רק להעלות את המודעות של הגורמים בזירה הבין-לאומית למה שקרה, אלא גם משימה היסטורית קשה ולא פשוטה לתעד את המעשים האלה, לתעד את האלימות הקשה שהייתה שם, להקים ארכיון ולתת קול למי שקולה נדם ולפעול בזירה הזאת
פנינה תמנו:
 גב' יפה אוהד, דודתה של נועה ארגמני שתועדה נחטפת על גבי אופנוע
פנינה תמנו:
 קודם כל תודה רבה לך, יפה
פנינה תמנו:
 אני יודעת שזה לא רק ימים לא פשוטים, אני גם מבינה שבתוך הבית יש את הסיטואציה עם אמא של נועה, אז תודה שאת כאן
יפה אוהד:
תודה רבה לכולכם, שלום לכל הקהל המכובד
יפה אוהד:
 אני רוצה לשאול שאלה רטורית, אני רוצה שתסתכלו על הפנים האלה, אני דודה של נועה ארגמני שנחטפה ב-7
יפה אוהד:
10, האם פני אישה ב-2023, עוד מעט 2024, צריכות להיראות ככה? ככה הפנים של 2024 של אישה שבסך הכול הלכה למסיבה, הלכה למסיבה לחגוג עם בן הזוג שלה
יפה אוהד:
 ככה זה צריך להיראות?      אני רוצה להדגיש, אנחנו לא ב-1938 שהיה לנו שואה ענקית ואדירה
יפה אוהד:
 לעם שלי כאן בתוך הבית שלי נוצרה שואה, נטבחו ילדים, נטבחו נשים
יפה אוהד:
 אני רוצה לשאול אתכם איך העולם לא זועק על זה, איך העולם לא קם על רגליו לנוכח הזוועות האלה
יפה אוהד:
      נועה הייתה סטודנטית, נועה אהבה את החיים, היא טיילה, היא אהבה כל רגע להיות עם ההורים שלה
יפה אוהד:
 היא בת יחידה להורים שלה, היא אחיינית שלי, אבל היא כמו הבת הקטנה שלי
יפה אוהד:
 אני דורשת ומבקשת מכל הגורמים, מכל המדינות הדמוקרטיות, שתכינו איזה שהיא מטרייה אדירה כדי להחזיר את נועה הביתה
יפה אוהד:
 אנחנו נמצאים בסיטואציה קשה ביותר
יפה אוהד:
 אמא של נועה חולה, לא בשפעת, אלא חולה במחלה קשה וסופנית, שעון החול מטפטף כל דקה
יפה אוהד:
 אני מבקשת את רחמי שמים, אני מבקשת שאתם תפתחו לכל ערוץ, לכל מנהיגי העולם, רק שנועה תחזור, תגיד שלום לאמא שלה, תתאחד איתה, אפילו שעה
יפה אוהד:
 אני לא רוצה יותר
פנינה תמנו:
תודה, יפה
פנינה תמנו:
 ואנחנו כולנו מחכים לנועה
יפה אוהד:
תחזירו אותם הביתה, תחזירו הביתה לפני שיהיה מאוחר, כי המקרה הזה יהיה על כל הגורמים המדיניים והצבאיים לדיראון עולם
יפה אוהד:
 אני מבקשת ממכם שתעשו את כל המאמצים
פנינה תמנו:
מדינת ישראל תעשה הכול כדי להחזיר את נועה ואת כולם הביתה
יפה אוהד:
אני מודה לך מאוד
פנינה תמנו:
והעולם צריך לעשות הכול
יפה אוהד:
הכול, כל שביכולתכם, רק לשעה, רק שעה שנועה תהיה עם אמא שלה, שאמא שלה תוכל רק לחבק אותה
יפה אוהד:
 אני מבקשת מכם בכל לשון של בקשה, אנחנו כבר בתוך שואה, שואה שנעשתה בגבולות המדינה, אני לא צריכה עוד שואה פרטית שלנו
יפה אוהד:
 בבקשה מכם, אני מאוד מבקשת ממכם שתפתחו את כל הערוצים
פנינה תמנו:
 תודה על הסבלנות של אנשי המקצוע, אבל כפי שאתם רואים, מאוד מאוד חשוב לנו לשמוע את המשפחות שגם ככה קשה להם להגיע לכנסת
פנינה תמנו:
 רוני רומן, אחותה של ירדן שנחטפה מקיבוץ בארי, בבקשה
רוני בריזון:
יפה, קשה מאוד לדבר אחרייך, לקחת לי את כל האוויר
פנינה תמנו:
אם את צריכה דקה או שתיים, זה גם בסדר
רוני בריזון:
החלטתי היום להקריא לכם מכתב שאני כתבתי לגפן, גפן היא האחיינית שלי, הבת של ירדן אחותי
רוני בריזון:
 זה מכתב של כל הדברים שהייתי רוצה להגיד לה ואני לא יכולה אז אני משתפת אתכם
רוני בריזון:
      גפנוני שלי, ילדת האור והאושר של הבית
רוני בריזון:
 כבר 52 ימים שאת בלי אמא
רוני בריזון:
 סיפרת לנו שלפני 52 ימים אנשים רעים נכנסו לבית של סבא וסבתא ולקחו אתכם, אותך, את אמא, אבא, סבתא כנרת ודודה כרמל
רוני בריזון:
 אותך ואת אמא ואבא הם הכניסו לרכב ונסעו מהר, אבל אז קפצתם מהרכב, קפצתם כשאת בידיים של אמא
רוני בריזון:
 תגידי, מה היא אמרה לך לפני שקפצתם? מה היא לחשה לך באוזן? חשבת שזה משחק?      אני רוצה לספר לך כמה אומץ ותעוזה היו לאמא ברגעים האלה כשכל מה שהיא חשבה עליו היה להגן עלייך ולשמור עלייך בין הידיים שלה
רוני בריזון:
 אמא כמו לביאה, בלי לדעת מה יקרה, קפצה מהרכב והתחלתם לרוץ, לברוח
רוני בריזון:
 כמו בתופסת, אבל תגידי, כבר ידעת שזה לא משחק? את החלק הזה לא סיפרת
רוני בריזון:
 אמא מעבירה אותך לידיים שלך אבא
רוני בריזון:
 לא סיפרת כי הוא קרה כל כך מהר או כי את לא רוצה לזכור?      חשבת שזו תהיה הפעם האחרונה שתראי את אמא לכל כך הרבה זמן? הספקת להביא לה חיבוק? אני חושבת שאמא ידעה והחליטה להיפרד כדי להגן עלייך, היא הבינה שהיא לא תוכל להמשיך לרוץ עוד הרבה זמן ושהידיים שלה הן כבר לא המקום הבטוח ביותר, אז היא העבירה אותך לאבא שיוכל לרוץ מהר יותר ולהציל אותך
רוני בריזון:
      אבא כמו אריה רץ בכל כוחו עד שמצא מקום מסתור
רוני בריזון:
 סיפרת שאת ואבא הייתם גיבורים כשהתחבאתם בלי מים ואוכל עד הבוקר
רוני בריזון:
 את היית כזו גיבורה, לא בכית, לא התלוננת, רק אמרת, אבא, חבל שלא הבאנו מים
רוני בריזון:
 בזכות שהיית כזאת גיבורה את כאן איתנו עכשיו, שרדת
רוני בריזון:
 אם רק היית יודעת עד כמה את גיבורה, ואמא, גם היא גיבורה, הכי גיבורה, היא נחטפה שוב, הם לקחו אותה ועכשיו אנחנו צריכים למצוא אותה
רוני בריזון:
      דודה כרמל נחטפה גם וסבתא כנרת נרצחה
רוני בריזון:
 נרצחה זה כמו מתה, אבל מהסיבות הלא נכונות, מהסיבות שתפקידם של בני אדם למנוע
רוני בריזון:
 גיבורה שלי, מאז שהיית תינוקת היית בוגרת ונבונה, אבל לזה אף אחד לא הכין אותך ואת זה אף אחד לא לימד
רוני בריזון:
 ברגע אחד היית מוכרחה להתגבר, מילדה מתוקה בת שלוש שמודאגת מבעיות של ילדים בני שלוש למדת שעכשיו לא בוכים, שעכשיו יש דברים יותר חשובים, חשובים כמו למצוא את אמא ודודה כרמל
רוני בריזון:
 את יודעת, כולם מחפשים את אמא ודודה כרמל
רוני בריזון:
      וגם את, בדרכך הבוגרת שלך, עוזרת לנו, מפזרת בבית אור ושמחה, לא בוכה ולא מתלוננת, מסתגלת לגן החדש, לחברים החדשים
רוני בריזון:
 אני יודעת שזה קשה ויש ימים כמו עכשיו שבהם מצב הרוח נעלם, השרירים מתרפים ואת רק רוצה להתכרבל שוב בידיים של אמא
רוני בריזון:
 את לא מוצאת שקט או מנוחה, הגוף כואב והעצב נכנס פנימה, אבל, גפנוני, אני רוצה להגיד לך שגם אני מתגעגעת וגם אני מפחדת, מפחדת ממה עובר עכשיו על אמא, מה עושים לה והאם פוגעים בה, מפחדת מהעולם שהפכנו להיות שבו אני לא יכולה להבטיח לך שבעתיד יהיה כאן טוב יותר, מפחדת להפוך להיות אמא בעצמי כשיש כל כך הרבה אלימות, שנאה וכעס מסביב
רוני בריזון:
      את רק בת שלוש וכבר יודעת איך נראה מחבל, שצריך לאטום את החלונות כדי שלא ייכנסו רעים הביתה